Supplicat sanctitati vestre deuota creatura vestra Hennynghus(!), episcopus Aboensis, quatenus, cum ecclesia sua, in vicinis paganorum situata, per Ruthenos perfidos combusta sit funditus et destructa ac priuilegijs et indulgentijs papalibus spoliata, eidem ecclesie in festiuitatibus, videlicet natalis Dominj, epyphanie, cene Domini, pasche, ascensionis, penthecostes, et in omnibus festiuitatibus beate Marie uirginis, omnium sanctorum, sancti Hendrici patronj, dedicationis et singulis anniuersarijs eiusdem ecclesie, natiuitatis Johannis baptiste, ac pro fabrica dicte sue ecclesie reparanda manum porrigentibus adiutricem duorum annorum jndulgentias concedere digneminj perpetuo duraturas cum clausulis necessarijs et consuetis. – Fiat de vno anno et xl diebus pro visitantibus etc. et pro fabrica ad decen[n]ium de duobus annis et duabus quadragenis. G. Jtem supplicat sanctitati vestre quatenus, cum pro fabrica dicte sue ecclesie Aboensis propter exiqujtatem reddituum eiusdem tercia pars decimarum ecclesiarum parrochialium, ciuitatis et diocesis Aboensis percipi consueuerit in huiusmodi defectuum supplementum, quod eadem decima (!) pars decimarum etiam auctoritate apostolica percipi valeat et haberi ad fabricam prelibatam sibi digneminj graciosius indulgere uel consuetudinem prefatam ex cuncta scientia confirmare cum clausulis oportunis. – Fiat ad x annos, si de illorum, ad quos decime pertinent, processit voluntate. G. Item supplicat sanctitati vestre, quatenus Rothkero, nato Hermannj Clouare, ciuis Aboensis, scolari Parisiensi, qui pro eo, quod dictus Hermanus, eius pater, condam in quodam insultu contra episcopum Aboensem, in quo quidam capellanus commensalis eiusdem, absque tamen membri mutilatione et sine alio excessu difficili uel enormj, fuerit vulneratus, auxilium prebuit et consensum, a jure se timet prohibitum a receptione sacrorum ordinum et ecclesiastici beneficij assecutione, quod premissis non obstantibus ad omnes sacros ordines promoueri et beneficium ecclesiasticum, etiam si curam habeat animarum ac canonicatus et prebenda exista[n]t in dicta ecclesia Aboensi, valeat obtinere de gracia speciali digneminj misericorditer dispensare, qualibet constitutione Romanorum pontificum in contrarium edita non obstante, cum clausulis oportunis. – Absoluatur per episcopum iuxta formam ecclesie auctoritate nostra. G. Jtem supplicat eidem vestre sanctitati quatenus dilecto suo familiarj Thiderico, dicto Friso, clerico Tarbatensis diocesis, de canonicatu ecclesie Tarbatensis, in qua minores, medie et maiores prebende existunt, digneminj prouidere; prebendam vero, etiam vnam de dictis maioribus, si inibi vacant ad presens vel quam primum simul aut successiue vacauerint, quasque seu quos duxerit acceptandos, conferendo sibi donacionis apostolice reseruationem, non obstantibus quibuscunque statutis et consuetudinibus ipsius ecclesie cum omnibus aliis non obstantibus et clausulis oportunis ac executione. – Fiat. G. Et quod transeant sine alia lectione. – Fiat. G. Datum Auinione iij jdus nouembris anno primo.